ΓΡΑΠΤΗ ΕΡΩΤΗΣΗ E-3759/98

υποβολή: Johanna Boogerd-Quaak (ELDR) προς την Επιτροπή

(11 Δεκεμβρίου 1998)

Θέμα: Προβλήματα με την έναρξη της νέας χιλιετίας στη Ρωσία

Λόγω της οικονομικής κρίσης που πλήττει την Ρωσική Ομοσπονδία, η αντιμετώπιση του προβλήματος της νέας χιλιετίας που ήδη δεν χαρακτηριζόταν ως κύρια προτεραιότητα, έχει τελείως τελματώσει. Λαμβάνοντας υπόψη τον μεγάλο αριθμό ηλεκτρονικών υπολογιστών με τους οποίους είναι εξοπλισμένοι οι σταθμοί πυρηνικής ενέργειας και οι πυρηνικές εγκαταστάσεις στη Ρωσία ενδέχεται η 1η Ιανουαρίου 2000 να συνιστά σοβαρό κίνδυνο για την ευρωπαϊκή και την παγκόσμια ασφάλεια.

1. Είναι ενήμερη η Επιτροπή για την απουσία αποτελεσματικής αντιμετώπισης του προβλήματος της χιλιετίας στην Ρωσική Ομοσπονδία;

2. Γνωρίζει η Επιτροπή ότι, σύμφωνα με έρευνα του Gartner Group, απαιτείται κατά τα φαινόμενα το σχετικά περιορισμένο χρηματικό ποσό των 100 εκατ. δολλαρίων προκειμένου να επιλυθεί το πρόβλημα της νέας χιλιετίας στη Ρωσία;

3. Κατά πόσον θεωρεί η Επιτροπή ευκταίο όπως χορηγήσει, εκτός από την σημερινή ενίσχυση που προσφέρει μέσω της συμμετοχής αντιπροσώπων της Ρωσικής Ομοσπονδίας σε ειδικά εργαστήρια με θέμα το πρόβλημα της χιλιετίας, περαιτέρω οικονομική ενίσχυση για την αντιμετώπιση του προβλήματος της χιλιετίας, στο πλαίσιο π.χ. του TACIS;

Απάντηση του κ. van den Broek εξ ονόματος της Επιτροπής

(15 Ιανουαρίου 1999)

1.-3. Το έργο της αντιμετώπισης του προβλήματος το έχουν αναλάβει τόσο η βιομηχανία πυρηνικής ενέργειας, κυρίως η Παγκόσμια Οργάνωση Υπευθύνων Πυρηνικών Εγκαταστάσεων (WANO) όσο και ο δημόσιος τομέας υπό την καθοδήγηση της Διεθνούς Οργάνωσης Ατομικής Ενέργειας (ΔΟΑΕ).

Κατά την τελευταία γενική της σύνοδο, ζητήθηκε από τα μέλη της "να λειτουργήσουν ως σταθμοί διαλογής και κεντρικά σημεία επαφής για τα κράτη μέλη για την ανταλλαγή πληροφοριών σχετικά με τη διαγνωστική και επανορθωτική δράση που αναλαμβάνεται σε πυρηνικούς σταθμούς ηλεκτροπαραγωγής (ΠΗ/Σ), τον κύκλο καυσίμου ή/και τις ιατρικές εγκαταστάσεις που χρησιμοποιούν ραδιενεργά υλικά ώστε να έχουν ετοιμαστεί μέχρι το έτος 2000". Σε απάντηση στο αίτημα αυτό, η ΔΟΑΕ έθεσε σε λειτουργία ένα ειδικό σχέδιο για την αντιμετώπιση του προβλήματος πληροφορικής που θα προκύψει με την αλλαγή της χιλιετίας. Τον Νοέμβριο του 1998, η ΔΟΑΕ εκπόνησε έγγραφο προσανατολισμού για τον εντοπισμό, τη διόρθωση και τη δοκιμή του εξοπλισμού και για τον σχεδιασμό καταστάσεων έκτακτης ανάγκης. Θα διοργανώσει συνεδριάσεις στις αρχές του 1999 για την εφαρμογή αυτού του εγγράφου.

Η Επιτροπή αναγνωρίζει τον πρωτεύοντα ρόλο που διαδραματίζει η ΔΟΑΕ και ζητά να συμμετάσχει στις διεθνείς αυτές προσπάθειες για την επίλυση του προβλήματος που αντιμετωπίζουν τα Νέα Ανεξάρτητα Κράτη (ΝΑΚ) και οι χώρες της Ανατολικής Ευρώπης (ΧΚΑΕ).

Σάυτό το πλαίσιο η Επιτροπή θα επικεντρώσει τις προσπάθειές της κατά κύριο λόγο στην προώθηση της συνειδητοποίησης του προβλήματος, κυρίως μεταξύ των υπευθύνων για τις κανονιστικές ρυθμίσεις στον τομέα της πυρηνικής ασφάλειας. Σύντομα θα πραγματοποιηθεί συνάντηση της ομάδας CONCERT η οποία απαρτίζεται από στελέχη αρμόδια για τις κανονιστικές ρυθμίσεις στον τομέα της πυρηνικής ασφάλειας από την Κοινότητα, τις ΧΚΑΕ και τα ΝΑΚ.

2. Η Επιτροπή αξιολογεί τα αποτελέσματα της έρευνας της ομάδας Gartner που ανέφερε το Αξιότιμο Μέλος του Κοινοβουλίου και θα το ενημερώσει απευθείας για τα συμπεράσματά της.